ΓΡΑΠΤΗ ΕΡΩΤΗΣΗ E-1831/96 υποβολή: Roberto Mezzaroma (UPE) προς την Επιτροπή (5 Iουλίου 1996)

Θέμα: Δημόσιος και ιδιωτικός κατασκευαστικός τομέας

Μπορεί η Επιτροπή να ανακοινώσει όλα τα εκτελεστικά νομοθετικά κείμενα, ή τα κείμενα υπό εκπόνηση και/ή σε οποιοδήποτε σημείο της διαδικασίας έγκρισης, σχετικά με το δημόσιο και ιδιωτικό κατασκευαστικό τομέα και τα έργα υποδομής, τα οποία υφίστανται σήμερα στην Ευρωπαϊκή Ένωση;

Μπορεί η Επιτροπή να δώσει, για καθένα από τα κείμενα αυτά, τα στοιχεία της και/ή την ημερομηνία δημοσίευσης καθώς και μιά σύντομη έκθεση του, γενικότερου πνεύματος του κειμένου;

Απάντηση του κ. Βangemann εξ ονόματος της Επιτροπής (5 Σεπτεμβρίου 1996)

H κοινοτική νομοθεσία καλύπτει τέσσερις κύριες περιοχές του δημόσιου και ιδιωτικού κατασκευαστικού τομέα: τα βιομηχανικά ζητήματα που αφορούν τα «προϊόντα» του τομέα των δομικών κατασκευών, τις κοινωνικές πτυχές τις οποίες πραγματεύεται η οδηγία σχετικά με τα προσωρινά και κινητά εργοτάξια, τις επιπτώσεις των έργων υποδομής στο περιβάλλον και τέλος τους όρους ανάθεσης σύμφωνα με τις οδηγίες περί «δημοσίων συμβάσεων». Σχετικά με την ελεύθερη παροχή υπηρεσιών, το Συμβούλιο διατύπωσε στις 3 Ιουνόυ 1996 κοινή θέση όσον αφορά την πρόταση οδηγίας σχετικά με την απόσπαση εργαζομένων.

Ο τομέας των δημοσίων συμβάσεων καλύπτεται από δέσμη έξι οδηγιών που αφορούν τις κρατικές προμήθειες, τα δημόσια έργα, την παροχή υπηρεσιών και τους εξαιρούμενους τομείς, όπως επίσης και τις διαδικασίες προσφυγής ((Οδηγία 89/665/ΕΟΚ της 21.12.1989, ΕΕ αριθ. L 395 της 30.12.1989 Οδηγία 92/13/ΕΟΚ της 25.2.1992, ΕΕ αριθ. L 76 της 23.3.1992 Οδηγία 92/50/ΕΟΚ της 18.6.1992, ΕΕ αριθ. L 209 της 24.7.1992 Οδηγία 93/36/ΕΟΚ της 14.6.1993, ΕΕ αριθ. L 199 της 9.8.1993 Οδηγία 93/37/ΕΟΚ της 14.6.1993, ΕΕ αριθ. L 199 της 9.8.1993 Οδηγία 93/38/ΕΟΚ της 14.6.1993, ΕΕ αριθ. L 199 της 9.8.1993 )).

Σχετικά με τις επιπτώσεις στο περιβάλλον, η Επιτροπή πρότεινε τον Μάρτιο του 1994 οδηγία, η οποία τροποποιεί την οδηγία 85/337/ΕΟΚ για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον ((Οδηγία 85/337/ΕΟΚ της 27.6.1985, ΕΕ αριθ. L 175 της 5.7.1985 Έγγραφο COM(95) 720 τελικό, ΕΕ C 81 της 19.3.1996 )). Η ανωτέρω πρόταση έγινε αντικείμενο πρώτης ανάγνωσης στο Ευρωπαϊκό Κοινοβούλιο τον Οκτώβριο του 1995. Το Συμβούλιο διατύπωσε κοινή θέση στις 25 Ιουνίου 1996. Η δεύτερη ανάγνωση στο Ευρωπαϊκό Κοινοβούλιο θα λάβει ενδεχομένως χώρα κατά την ολομέλεια του Οκτωβρίου 1996. Η εν λόγω πρόταση θα βελτιώσει την διαδικασία που προβλέπεται από την βασική οδηγία, κυρίως όσον αφορά την αξιολόγηση των έργων που παρατίθενται στο παράρτημα ΙΙ, όπως επίσης και την διαδικασία διασυνοριακής διαβούλευσης, η οποία πρέπει να ακολουθείται όταν κάποιο έργο που προτείνει ένα κράτος μέλος μπορεί να έχει σημαντικές επιπτώσεις στο περιβάλλον άλλου κράτους μέλους.

Ο τομέας των δομικών προϊόντων καλύπτεται από την οδηγία 89/106/ΕΟΚ ((Οδηγία 89/106/ΕΟΚ της 21.12.1988, ΕΕ αριθ. L 40 της 11.2.1989 Οδηγία 93/68/ΕΟΚ της 22.7.1993, ΕΕ αριθ. L 220 της 30.8.1993 Ανακοίνωση 94/C62/01, ΕΕ C 62 της 28.2.1994 Ερμηνευτικά κείμενα ΕΕ C 206 της 26.7.1994 και ΕΕ C 211 της 15.8.1995 Οργανισμοί εξουσιοδοτημένοι για τη χορήγηση της Ευρωπαϊκής Τεχνικής Εγκρισης (ΑΤΕ) ΕΕ L 241 της 16.9.1994 απόφαση 94/611/ΕΚ ΕΕ L 129 της 14.6.1995 απόφαση 95/204/ΕΚ ΕΕ L 268 της 10.11.1995 απόφαση 95/467/ΕΚ )) «νέας προσέγγισης», στόχος της οποίας είναι η ελεύθερη κυκλοφορία και χρήση των δομικών προϊόντων μέσω της κατάργησης των τεχνικών φραγμών που παρεμβάλλονται στις συναλλαγές.

Η προαναφερθείσα οδηγία τίθεται σταδιακά σε εφαρογή με τη λήψη αναγκαίων μέτρων: ερμηνευτικά κείμενα, εντολές τυποποίησης, επιλογή διαδικασιών συμμόρφωσης της παραγωγής, έγκριση εναρμονισμένων προδιαγραφών. Για την εφαρμογή και εκτέλεση αυτών των αποφάσεων, η Επιτροπή επικουρείται από τη μόνιμη επιτροπή τεχνικών έργων, η οποία συγκροτήθηκε από το Συμβούλιο και της οποίας ο ρόλος είναι συγχρόνως συμβουλευτικός (άρθρο 20.1 της οδηγίας) και κανονιστικός (άρθρο 20.2).

Η ασφάλεια και η υγιεινή στα προσωρινά και κινητά εργοτάξια καλύπτονται από την οδηγία 92/57/ΕΟΚ, όγδοη ειδική οδηγία κατά την έννοια του άρθρου 16, παράγραφος 1 της οδηγίας 89/391/ΕΟΚ ((Οδηγία 89/391/ΕΟΚ της 12.6.1989, ΕΕ αριθ. L 183 της 29.6.1989 Οδηγία 92/57/ΕΟΚ της 24.6.1992, ΕΕ αριθ. L 245 της 26.8.1992 )). Η εν λόγω οδηγία ενθαρρύνει την βελτίωση των συνθηκών εργασίας σε έναν τομέα όπου οι εργαζόμενοι εκτίθενται σε ιδιαιτέρως υψηλούς κινδύνους. Η λήψη μέτρων ασφαλείας και υγιεινής επιβάλλεται ήδη κατά το στάδιο σύλληψης και οργάνωσης του έργου.

Επιπροσθέτως, στόχος είναι η πρόληψη των κινδύνων με την κατανομή των ευθυνών που αναλογούν σε όλα τα εμπλεκόμενα μέρη. Ουδεμία τροποποίηση της όγδοης οδηγίας δεν προβλέπεται επί του παρόντος.

Τέλος, όσον αφορά την απόσπαση των εργαζομένων, η κοινή θέση του Συμβουλίου αφορά άμεσα τον κατασκευαστικό τομέα, στον οποίο σημειώνεται αύξηση των περιπτώσεων διασυνοριακής απασχόλησης εργατικού δυναμικού. Το κείμενο αποβλέπει στη διευκόλυνση της ελεύθερης παροχής υπηρεσιών και εισάγει ως αρχή ότι κάθε επιχείρηση που αναπτύσσει δραστηριότητες παροχής υπηρεσιών στο έδαφος κράτους μέλους και απασχολεί γι' αυτόν τον σκοπό εργαζομένους, οφείλει να τηρεί απαρεγκλίτως έναν ελάχιστο αριθμό υποχρεωτικών κανόνων του ισχύοντος στο συγκεκριμένο κράτος μέλος εργατικού δικαίου. Το κείμενο έχει ήδη υποβληθεί στο Ευρωπαϊκό Κοινοβούλιο για διατύπωση γνώμης, στο πλαίσιο της διαδικασίας συναπόφασης που προβλέπεται για την έκδοση της εν λόγω οδηγίας.